  Туспуктэм: Татьяна Пунгина Майя Бывальцева 17-18 гудырикошконэ Удмуртиын осеменаторъёслэн XVI огъяросси вожвылъяськонзы ортчоз. Ужрадэ 61 улосвылъёсысь 95 ӧнерчиос но 80-лэсь трос дунъясьёс пыриськозы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Вормисьёсты 10 ӧръёсъя шараялозы, со пӧлын «Тужгес егитэз оператор» но «Ветеран». Валтӥсь кузьым – автомобиль. 18-тӥ гудырикошконэ пудо вордон удыслы сӥзем пленарной кенешон ортчоз. Валтӥсь ужпумъёс но соосты быдэстон амалъёс сярысь вераськонэ Россиысь гурт возёсъя министрлэн воштӥсез Андрей Разин пыриськоз. Вожвылъяськонэ лыктэмъёсты «Пихтовка» возёсэ, М. Т. Калашников нимо музее, П. И. Чайковскийлэн музей-юртаз, «Лудорвай» музей-заповеднике нуллозы. Огъяросси конкурс кык арлы одӥг пол радъяське, отчы улосвылъёсын вожвылъяськонъёсын нырысетӥ интыосты басьтэм операторъёс пырисько. Ужрадлэн ужпумез – азинлыко ужан амалъёсты вӧлмытон, операторъёслэсь ӧнер устолыксэс но ужамзылэсь пайдалыксэ будэтон. Удмуртия йӧл кыскон ласянь азьвынӥсь улосвылъёс пӧлы пыре но ялан тросгес йӧл поттэ. Тодэ вайытом, 2021-тӥ арын Удмуртиысь гурт но фермер возёсъёс 859 сюрс 100 тонна йӧл кыскизы. Азьвыл арен ӵошатыса, со 6 процентлы яке 49 сюрс тонналы тросгес.  Тегъёс: пудовордон гуртвозёс вожвылъяськон Удмуртия Россия  